RESOLUCIÓN do 29 de marzo de 2004, da Delegación Provincial de Lugo, pola que se dispón o rexistro, o depósito e a publicación, no Diario Oficial de Galicia, do convenio colectivo de ámbito provincial para a empresa Gestión y Técnicas del Agua, S.A.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 18/06/2004

Visto o texto do convenio colectivo para a empresa Gestión y Técnicas del Agua, S.A. (código 2700921), da provincia de Lugo, asinado o día 12 de marzo de 2004 pola representación da citada empresa e a dos seus traballadores, e de conformidade co disposto no artigo 90 números 2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, e no Real decreto 1040/1981, do 22 de maio, sobre rexistro e depósito de convenios colectivos de traballo, esta delegación provincial
ACORDA:
Primeiro.-Ordenar a inscrición do citado convenio colectivo no rexistro de convenios desta delegación, así como o seu depósito.
Segundo.-Remitir o texto do citado convenio á Dirección Xeral de Relacións Laborais da Xunta de Galicia.
Terceiro.-Dispor a súa publicación no Diario Oficial de Galicia.
Lugo, 29 de marzo de 2004.
Ana Chao Vázquez
Delegada provincial de Lugo
Convenio colectivo da empresa Gestión y Técnicas del Agua, S.A., para as actividades do ciclo integral da auga
Capítulo I
Disposicións xerais
Artigo 1º.-Natureza e fins.
As partes asinantes deste acordo manifestan que este constitúe a expresión de vontade libremente adoptada por elas, en virtude da súa autonomía colectiva.
Entendendo que a natureza xurídica do acordo é a propia dun convenio colectivo, que ten por finalidade regular as condicións económicas, sociais e de traballo da empresa Gestagua, S.A. e os traballadores dos centros de traballo que se especifican no seguinte artigo, as partes recoñecen que todos os pactos deste acordo de vontades, teñen a forza
normativa a que se refire o artigo 82 do Estatuto dos traballadores.
Conforme o artigo 84 do ET e en virtude do principio de non concorrencia, non se poderá invocar para ningún efecto a aplicabilidade de normas dimanantes de convenios de ámbito distinto, mesmo que anteriormente tivesen tido vixencia no centro de traballo.
Este convenio, como froito da negociación e autonomía colectivas e da capacidade normativa dos asinantes, derroga calquera acordo, pacto ou práctica colectivo que existisen con anterioridade, con independencia de que os seus contidos sexan ou non regulados neste convenio. Por outro lado, a partir da súa entrada en vigor, as materias previstas neste convenio quedan reguladas íntegra e exclusivamente consonte os termos aquí estipulados.
Artigo 2º.-Ámbito territorial e persoal.
Este convenio afectará e será de aplicación no/nos centro/s de traballo de Gestión y Técnicas del Agua, S.A. xa establecido/s en Lugo ou que se poidan constituír no futuro durante o tempo de vixencia, ben como a todo o persoal que presta e preste os seus servizos mediante contrato e relación laboral fixa, eventual ou de interinidade, nos servizos do denominado ciclo integral da auga.
Exclúese expresamente do ámbito regulado por este convenio o persoal afecto ao establecido no artigo 1, alínea 3 a) e c) da Lei do Estatuto dos traballadores.
Artigo 3º.-Vixencia e denuncia.
Este convenio colectivo de traballo terá unha duración de cinco anos, a súa vixencia será desde o día 1 de xaneiro de 2002 até o 31 de decembro de 2006, e entrará en vigor o mesmo día da súa sinatura, independentemente da súa publicación no BOP, e os seus efectos económicos retrotráense ao 1 de xaneiro de 2002.
A denuncia deste convenio deberase efectuar por escrito á outra parte, cunha anticipación mínima de dous meses á data do seu vencemento ou do de calquera das súas prórrogas.
En caso de non ser denunciado validamente, prorrogarase a súa vixencia nos termos previstos no Estatuto dos traballadores, actualizando os conceptos económicos co IPC teórico previsto para o ano corrente.
Artigo 4º.-Garantía persoal.
As retribucións que establece este convenio, contempladas anualmente, absorberán tamén en concepto anual cantas retribucións perciban os traballadores por todos os conceptos, respectándose as condicións persoais que sexan, no seu conxunto, máis beneficiosas que as fixadas neste convenio, manténdose ad personam.
A diferenza resultante entre a retribución persoal anualizada e a retribución fixada neste convenio per
cibirase distribuída nas doce mensualidades ordinarias, en concepto de complemento persoal. Este complemento incrementarase cada ano na mesma porcentaxe que o salario base.
Artigo 5º.-Absorción.
Os haberes anuais fixos pactados neste convenio colectivo, sexan ou non de natureza salarial, é dicir, a suma do salario base, antigüidade consolidada, complemento de responsabilidade, complemento tóxico, ben como o complemento persoal se o houber, valorados no seu cómputo anual absorberán automaticamente até onde alcancen todo aumento de salario ou percepcións directa ou indirectamente salariais que poidan establecerse durante a súa vixencia, por disposición legal de xeral aplicación ou regulamentaria.
Artigo 6º.-Comisión paritaria.
Cantas dúbidas ou reclamacións se susciten en relación coa interpretación ou aplicación deste convenio serán sometidas, como trámite previo ao seu coñecemento pola xurisdición social, a unha comisión mixta interpretativa, que estará constituída por dous membros da parte social e outros dous da parte da dirección da compañía, todos eles compoñentes da comisión negociadora.
A citada comisión disporá dun prazo de quince días para resolver as cuestións que se lle poidan presentar. A súa decisión terá carácter vinculante para ambas as partes.
Caso de non se emitir resolución ou de non se alcanzar acordo nese prazo, ambas as partes poderán solicitar a mediación no Servizo de Mediación, Arbitraxe e Conciliación, da Administración laboral e/ou facer uso das asesorías legais que coiden oportunas.
Artigo 7º.-Vinculación á totalidade.
As condicións pactadas forman un todo orgánico e indivisible e, para efectos da súa aplicación práctica, serán consideradas globalmente.
Se a xurisdición competente anulase ou invalidase algúns dos seus artigos parcial ou totalmente, as partes asinantes reuniranse co obxecto de solucionar o problema suscitado, mantendo inalterable o resto do contido do convenio.
Artigo 8º.-Vinculación á totalidade.
En todo o non previsto neste convenio aplicarase o disposto como dereito supletorio na lexislación xeral vixente.
Capítulo II
Organización do traballo
Artigo 9º.-Organización.
A organización práctica e técnica do traballo, ben como as decisións sobre políticas, sistemas e procedementos de organización do traballo corresponden á dirección da empresa, sen prexuízo das facultades que competen legalmente á representación dos
traballadores e das consultas e acordos que se puidesen articular con ela.
Ambas as partes manifestan que a organización do traballo ten por obxecto alcanzar na empresa un nivel adecuado de produtividade, calidade e servizo baseado na óptima utilización de todos os recursos. Para este obxecto enténdese necesaria a existencia dunha organización áxil e flexible e a mutua colaboración de todo o persoal da empresa.
Artigo 10º.-Clasificación funcional.
Os traballadores serán clasificados nas súas aptitudes profesionais, titulacións e contido xeral da prestación.
Esta clasificación realizarase nos grupos profesionais, definidos pola interpretación e aplicación dos factores de valoración e polas tarefas e funcións básicas máis representativas que en cada caso, desempeñen os traballadores. Dentro dalgúns dos grupos desta forma definidos poderanse establecer áreas funcionais diferentes, nos termos expostos máis adiante.
Artigo 11º.-Factores de encadramento.
1. O encadramento dos traballadores incluídos nos ámbitos de aplicación dentro da estrutura profesional establecida e, por conseguinte, a asignación de cada un deles dun determinado grupo profesional será o resultado da conxunta ponderación dos seguintes factores: coñecemento, experiencia, iniciativa, autonomía, responsabilidade, mando e complexidade.
2. Na valoración dos factores anteriormente mencionados terase en conta:
a) Coñecementos e experiencias: factor para cuxa valoración se terá en conta, alén da formación básica necesaria para cumprir correctamente as misións, a experiencia adquirida e a dificultade para a adquisición deses coñecementos e experiencia.
b) Iniciativa: factor para cuxa valoración se terá en conta o grao de seguimento de normas ou directrices para a execución de tarefas ou funcións.
c) Autonomía: factor para cuxa valoración se terá en conta o grao de dependencia xerárquica no desempeño das tarefas ou funcións que se desenvolven.
d) Responsabilidade: factor para cuxa valoración se terá en conta o grao de autonomía de acción do titular da función, o nivel de influencia sobre os resultados e a relevancia da xestión sobre os recursos humanos, técnicos e produtivos.
e) Mando: factor para cuxa valoración se terán en conta o grao de supervisión e ordenación, das funcións e tarefas, a capacidade de interrelacionar, as características do colectivo e o número de persoas sobre que se exerce o mando.
f) Complexidade: factor para cuxa valoración se terá en conta o número e grao de integración dos diversos factores.
3. Dentro de cada un dos grupos profesionais e das correspondentes divisións orgánicas ou funcionais (entre outras, de administración comercial, técnica de produción e servizos auxiliares) poderanse situar as diferentes categorías, definidas de conformidade cos criterios anteriormente expostos.
4. Os grupos profesionais e as divisións orgánicas e funcionais recollidas deste convenio teñen un carácter meramente enunciativo, e poden, cando for o caso, establecerse as correspondentes asimilacións.
Artigo 12º.-Grupos profesionais.
1. O persoal incluído no ámbito de aplicación deste convenio colectivo clasificarase en razón da función desempeñada nos grupos profesionais aquí establecidos.
2. Dentro dos grupos profesionais 2 e 3 establécense, a fin de delimitar a idoneidade e aptitude para o desempeño das tarefas encomendadas ao traballador en cada posto de traballo, as áreas funcionais administrativa e técnica.
Grupo profesional I.
Criterios xerais: tarefas que se executen segundo instrucións concretas, claramente establecidas, cun alto grao de dependencia, que requiran preferentemente esforzo físico ou atención e que non necesiten de formación especifica, salvo a ocasional de período de adaptación.
Formación: experiencia adquirida no desempeño dunha profesión equivalente e titulación de graduado escolar ou certificado de escolaridade ou similar.
A este grupo corresponden, dentro da área funcional administrativa, lector e ordenanza.
Dentro da área funcional de explotación, axudante, peón especialista e peón.
Grupo profesional II.
Criterios xerais: traballos de execución autónoma que exixan habitualmente iniciativa por parte dos traballadores que os desempeñan comportando, baixo supervisión, a responsabilidade dos mesmos e podendo ser axudados por outro ou outros traballadores.
Formación: titulación ou coñecementos adquiridos no desempeño da súa profesión equivalentes a bacharelato unificado polivalente ou formación profesional de segundo grao, completada con formación específica no posto de traballo.
Dentro da área funcional administrativa deste grupo cabe incluír, entre outras, as seguintes categorías: auxiliar administrativo, oficial de 2ª administrativo, oficial de 1ª administrativo.
Con relación á área funcional técnica e explotación, cabe incluír neste grupo profesional, entre outras, as seguintes categorías: oficial de 3ª, oficial de 2ª e oficial de 1ª, analista de laboratorio, auxiliar técnico, delineante.
Grupo profesional III.
Criterios xerais: funcións que supoñen a integración, coordinación e supervisión de tarefas homoxéneas realizadas por un conxunto de colaboradores nun estudo organizativo menor.
Tarefas que, aínda sen suporen corresponsabilidade de mando, teñen un contido medio de actividade intelectual e de interrelación humana, nun marco de instrucións precisas de complexidade técnica media con autonomía dentro do proceso establecido.
Formación: titulación ou coñecementos adquiridos no desempeño da súa profesión equivalentes a bacharelato unificado polivalente ou formación profesional de segundo grao, completada cunha experiencia dilatada no posto de traballo.
Na área funcional administrativa deste grupo inclúense, entre outras, as de xefe de sección ou negociado.
No que se refire á área técnica e explotación, cabe incluír, tamén enunciativamente, as categorías profesionais de delineante proxectista, técnico de produción, capataz, xefe de equipo e encargado.
Grupo profesional IV.
Criterios xerais: funcións que supoñen a integración, coordinación e supervisión de tarefas diversas realizadas por un conxunto de colaboradores.
Tarefas complexas pero homoxéneas que, aínda sen implicaren responsabilidade de mando, teñen un alto contido intelectual ou de interrelación humana nun marco de instrucións xerais de alta complexidade técnica.
Formación: titulación ou coñecementos adquiridos no desempeño da súa profesión equivalentes a estudos universitarios de grao medio, completada cunha formación específica no posto de traballo.
Neste grupo cabe incluír, entre outras, as de xefe de servizo, de estación e, en xeral, as de titulado de grao medio.
Grupo profesional V.
Criterios xerais: funcións que supoñen a realización de tarefas técnicas complexas e heteroxéneas, con obxectivos globais definidos e alto grao de exixencia en autonomía, iniciativa e responsabilidade.
Funcións que supoñen a integración, coordinación e supervisión de funcións, realizadas por un conxunto de colaboradores dunha mesma unidade funcional.
Inclúense tamén neste grupo profesional funcións que supoñen responsabilidade completa pola xestión dunha ou varias áreas funcionais da empresa, a partir de directrices xerais moi amplas directamente emanadas da dirección, á cal deben dar conta da súa xestión.
Funcións que supoñen a realización de tarefas técnicas da máis alta complexidade e mesmo a participación na definición dos obxectivos concretos para atinxir no seu campo, con moi alto grao de autonomía, iniciativa e responsabilidade no dito cargo de especialidade técnica.
Formación: titulación ou coñecementos adquiridos no desempeño da súa profesión equivalentes a estudos universitarios de grao medio, completada cunha experiencia dilatada no seu sector profesional ou a estudos universitarios de grao superior, completada cunha formación específica no posto de traballo.
Neste grupo inclúense as categorías profesionais de director, xefe de departamento, de servizo, de zona/área, ben como as correspondentes a titulado superior.
Artigo 13º.-Mobilidade funcional.
O traballador deberá cumprir as instrucións da dirección ou persoa en quen esta delegue no exercicio habitual das súas funcións organizativas e directivas, debendo executar os traballos e tarefas que se lle encomenden dentro do contido xeral da prestación laboral, sempre e cando non menoscaben a súa dignidade. Neste sentido, e sen prexuízo dos dereitos económicos recoñecidos no Estatuto dos traballadores e, dentro da xornada laboral, cando sexa necesaria a realización simultánea ou sucesiva de funcións correspondentes a varios postos de traballo, que virán dadas polas necesidades dos servizos que xestionamos, poderase encomendar ao traballador o desempeño delas.
Artigo 14º.-Traballos de grupo profesional superior.
Por necesidades organizativas, de produción ou de contratación o traballador poderá ser destinado a ocupar un posto de grupo superior ao que tivese recoñecido por prazo que non exceda de seis meses durante un ano ou oito meses durante dous anos, tendo dereito a percibir, en canto se encontrar en tal situación, a remuneración correspondente á función efectivamente desempeñada.
Artigo 15º.-Traballos de grupo profesional inferior.
A empresa, por necesidades perentorias, transitorias ou imprevisibles, poderá destinar un traballador a realizar tarefas correspondentes a categorías profesionais inferiores á súa polo tempo imprescindible e comunicándoo aos representantes legais dos traballadores, non podendo o interesado negarse a efectuar o traballo encomendado, sempre que isto non prexudique a súa formación profesional. Nesta situación, o traballador seguirá percibindo a remuneración que, polo seu grupo e función anterior, lle corresponda.
A un traballador non se lle poderá impor a realización de traballos propios de grupo inferior durante máis de dous meses ao ano, mentres todos os traballadores do mesmo grupo non rotasen na realización desas tarefas. Non se considerarán para
efectos do cómputo os supostos de avaría grave ou forza maior, do que se informará aos representantes dos traballadores periodicamente.
Se o destino de inferior categoría profesional tivese sido solicitado polo propio traballador, asignarase a este a retribución que lle corresponda pola función efectivamente desempeñada, pero non se lle poderá exixir que realice traballos de categoría superior a aquela pola que se retribúe.
Capítulo III
Contratación
Artigo 16º.-Contratación.
O ingreso no traballo realizarase de conformidade con calquera das modalidades de contratación reguladas na lexislación laboral vixente no momento de efectuarse.
En todos os casos deberanse especificar claramente as súas condicións, duración, xornada laboral, etc., sendo visados polo representante dos traballadores.
Artigo 17º.-Período de proba.
De acordo co contido do artigo 14 do Estatuto dos traballadores, poderase concertar por escrito un período de proba de:
-Para os grupos profesionais I, II e III establécese un período de proba de 15 días para os contratos temporais e de 45 días para os contratos de duración indefinida.
-Con relación aos grupos profesionais IV e V concértase un período de 90 días, salvo para as categorías de director e técnicos titulados, que será de seis meses.
Artigo 18º.-Subrogación do persoal.
Nesta materia aplicarase o disposto no capítulo VIII, artigo 43 do vixente convenio colectivo estatal das industrias de captación, elevación, condución, tratamento, depuración e distribución de auga, ou disposición legal que o substitúa.
Capítulo IV
Xornada de traballo
Artigo 19º.-Xornada.
Acórdase establecer a xornada en cómputo anual para os anos que abrangue este convenio da seguinte maneira:
-Ano 2002: mil setecentas sesenta horas efectivas.
-Ano 2003: mil setecentas cincuenta e seis horas efectivas.
-Para os anos 2004, 2005 e 2006: mil setecentas cincuenta horas efectivas
Artigo 20º.-Xornada semanal.
Establécese igualmente un número máximo de 40 horas semanais efectivas de traballo.
A empresa, de acordo coa representación dos traballadores, establecerá no mes de xaneiro o calendario laboral que rexerá durante o ano. Este calendario, que se publicará no taboleiro de anuncios, elaborarase tendo en conta os seguintes criterios e contidos:
-Xornada semanal de corenta horas.
-Horario de descanso.
-Sinalización das festas.
-Vacacións.
-Especificación dos descansos entre xornadas e semanais.
-Especificación das seccións onde se prevexa a realización de quendas.
-Especificación de xornadas irregulares onde procedan.
-Especificación de horarios flexibles onde procedan.
Artigo 21º.-Traballo a quendas.
A actividade de explotación que precise a presenza de traballadores durante 24 horas ao día e 365 días ao ano, co obxecto de cubrir as necesidades do servizo, establecerán sistemas de quendas rotativas de mañá, tarde e noite, ou de mañá e tarde, en xornadas de oito horas, respectándose en todo caso, o límite de 12 horas de descanso entre o fin dunha xornada e o inicio da seguinte, axustándose á xornada anual pactada.
Así mesmo, establecerase un descanso semanal variable que non ten por que coincidir con domingo, aínda que os sistemas se establecerán de forma que se repartan equitativamente os descansos de domingos e festivos entre os traballadores adscritos á quenda.
Artigo 22º.-Permanencia no traballo.
Tanto ao comezo como ao final da xornada laboral, o traballador deberá encontrase no seu posto de traballo e dedicado a el. A dirección da empresa poderá establecer os controis de presencia e puntualidade necesarios.
Todo o persoal deberá permanecer no seu posto de traballo até a hora de saída, exceptuándose as saídas previamente autorizadas polo xefe directo do empregado.
En caso de ausencia por enfermidade ou accidente que supoña baixa médica, o persoal deberá remitila ao seu xefe inmediato no termo de 72 horas.
Cando a ausencia sexa dun día ou parte del e non se chegue a baixa facultativa, ao incorporarse ao seu traballo, o empregado deberá entregar xustificante desa ausencia. Non entregar esta xustificación considerarase falta inxustificada ao traballo.
Artigo 23º.-Traballos de duración superior á xornada habitual.
Dado o carácter público dos servizos prestados por esta empresa e a necesaria continuidade da súa
actividade, todo o persoal estará obrigado a prolongar en caso necesario a xornada normal de traballo.
O traballo prestado en exceso sobre a xornada normal debe contar co visto e prace do xefe do centro, e remunerarase consonte as normas legais sobre horas extraordinarias, sempre que conte coa autorización previa do responsable do centro.
Artigo 24º.-Horas extraordinarias.
Terán a consideración de horas extraordinarias de carácter estrutural aquelas horas de traballo que se realicen sobre a duración máxima da xornada máxima legal establecida neste convenio, salvo as realizadas nos casos de prolongación de xornada antes exposta.
As horas extraordinarias compensaranse preferentemente por descanso, sempre e cando non se perturbe o normal proceso produtivo da empresa. As horas compensaranse por descanso dentro dos catro meses seguintes á súa realización, e non computarán para efectos de tope máximo anual de horas extraordinarias establecido polo artigo 35.2º do Estatuto dos traballadores. En todo caso, a súa compensación económica non poderá ser inferior á da hora ordinaria.
Sen prexuízo do carácter voluntario destas horas, nos termos legalmente establecidos e tendo en conta o carácter público dos servizos que presta a empresa, cando concorran circunstancias de forza maior, substitución de persoal, avarías que requiren reparacións urxentes ou outras análogas que, pola súa transcendencia, sexan inadiables, o tempo empregado polos traballadores non entrará no cómputo das conceptuadas como extraordinarias para os efectos dun límite legal, de acordo co artigo 35.3º do Estatuto dos traballadores, ben que serán retribuídas como tales.
Artigo 25º.-Vacacións.
Todos os traballadores afectados por este convenio desfrutarán dun descanso de vacacións de trinta días naturais ao ano, salvo as condicións máis beneficiosas.
O período de vacacións desfrutarase 15 días no período estival (de xuño a setembro) e o resto o que de común acordo pacten empresa e traballador.
Artigo 26º.-Licenzas retribuídas.
O traballador, precedendo aviso e xustificación, terá dereito aos seguintes permisos retribuídos:
-Quince días naturais nos casos de casamento.
-Tres días naturais nos casos de nacemento de fillos, enfermidade grave ou falecemento de parentes até o segundo grao de consanguinidade ou afinidade. Cando por tal motivo o traballador necesite facer un desprazamento para o efecto, o prazo será:
-Desde 25 até 350 km (ida), un día máis.
-A partir de 350 km (ida), dous días máis.
-Un día natural en caso de casamento de familiares até o segundo grao de consanguinidade.
-Dous días por cambio de residencia.
-Polo tempo indispensable para o cumprimento dun deber inescusable de carácter público e persoal.
-Polo tempo necesario para concorrer a exames.
-Polo tempo necesario nos casos de asistencia a consulta médica da Seguridade Social.
-As traballadoras, por lactación dun fillo menor de nove meses, terán dereito a unha hora de ausencia do traballo, que poderán dividir en dúas fraccións. A muller, pola súa vontade, poderá substituír este dereito por unha redución da súa xornada en media hora coa mesma finalidade. Este permiso poderá ser desfrutado indistintamente pola nai ou polo pai, en caso de ambos traballaren.
-Quen, por razóns de garda legal, teña ao seu coidado directo algún menor de seis anos ou un diminuído físico ou psíquico que non desempeñe unha actividade retribuída, terá dereito a unha redución da xornada de traballo, coa diminución proporcional do salario entre, ao menos, un terzo e un máximo da metade da duración daquela.
Capítulo V
Retribución salarial
Artigo 27º.-Salario.
Para o ano 2002 e 2003, o salario que se percibirá será o reflectido para cada grupo profesional nas táboas salariais adxuntas.
Para o resto de anos de vixencia deste convenio, o salario base do ano 2003 aumentará nas seguintes porcentaxes, en relación á táboa definitiva do ano anterior:
-Ano 2004, o IPC teórico previsto máis un 0,75 por cento e máis 15 euros.
-Ano 2005, o IPC teórico previsto máis un 0,75 por cento.
-Ano 2006, o IPC teórico previsto máis un 0,50 por cento.
O incremento estipulado para cada ano revisarase, unha vez coñecido o índice de prezos de consumo real deses anos, mantendo o mesmo diferencial de mellora porcentual para os sinalados períodos.
Así mesmo, actualizaranse en idéntica porcentaxe o resto de conceptos salariais (complemento persoal, complemento de dispoñibilidade/gardas, complemento de toxicidade, complemento de responsabilidade de quenda, complemento de xefe de equipo, complemento por festivo, axudas de custo e quilometraxe).
Artigo 28º.-Antigüidade.
O complemento de antigüidade regularase por disposición sectorial presente ou futura.
Artigo 29º.-Gratificacións extraordinarias.
O traballador terá dereito a dúas gratificacións extraordinarias semestrais, consistentes no importe dunha mensualidade de salario base e antigüidade.
A data de pagamento das gratificacións extraordinarias será:
-O último día laborable do mes de xuño.
-O día 20 do mes de decembro.
Artigo 30º.-Complementos.
Son complementos as cantidades que se poidan asignar aos traballadores que ocupen determinados postos de traballo ou exerzan determinadas tarefas, por razón dos requirimentos específicos da función ou das circunstancias de tempo e lugar en que esta se desenvolva.
Dado que os complementos son de índole funcional, a súa percepción dependerá exclusivamente do exercicio da actividade para que foron creados, polo que non teñen carácter consolidable e, en consecuencia, o dereito á percepción dun complemento cesará automaticamente para cada produtor así que deixen de afectalo as circunstancias establecidas para o seu devengo.
O carácter público dos servizos que xestiona a empresa e as especiais características inherentes á actividade infiren un carácter singular ás distintas tarefas que dentro dela se levan a cabo, por isto se crean os seguintes complementos:
a) Complemento traballo nocturno.
O valor económico deste complemento regularase polo disposto no convenio colectivo estatal.
b) Complemento por traballos excepcionalmente tóxicos, penosos ou perigosos.
Será obxectivo permanente da empresa en colaboración co delegado de prevención a mellora das instalacións e procedementos para facer desaparecer as condicións de penosidade, perigosidade ou toxicidade dos postos de traballo que as tivesen.
Para o persoal de estación de augas residuais EDAR establécese para o ano 2003 un complemento de 103 euros por mes efectivo traballado ou proporcional aos días computados de traballo no mes.
Por outro lado, para os supostos en que exista realización de labores que non sexan de EDAR pero que resulten tóxicas, aboarase como compensación destes labores un complemento mensual de 60 euros. Se estes labores se efectúan unicamente durante un período superior a sesenta minutos por xornada, sen exceder de media xornada, o complemento reducirase ao 50 por 100 (30 euros).
Se por mellora de instalacións ou de procedementos de traballo desaparecesen as condicións aludidas, unha vez comprobada a súa inexistencia, deixarán de aboarse as citadas bonificacións.
c) Complemento de festivo.
O persoal que realiza a súa actividade a quendas, e lle corresponda traballar segundo cuadrante de quendas, os domingos e as catorce festas anuais fixadas en calendario laboral, así como os días 24 e 31 de decembro, percibirá no ano 2002 e 2003 a cantidade de 13,36 euros por día festivo traballado.
d) Complemento de xefe de equipo.
Para o persoal de estación de tratamento establécese un complemento salarial, de posto de traballo e de índole funcional, que percibirán aqueles empregados que, efectuando as funcións do posto que teñan asignado, asumen no quenda de tarde e noite, baixo a supervisión do responsable de estación ou de quen este delegue, o control de traballo dun grupo de operarios da súa mesma ou inferior categoría profesional.
Os xefes de equipo serán nomeados polo xefe de planta.
Ora ben, no suposto de que as circunstancias expostas para cobrar o complemento desaparecesen durante a vixencia deste convenio, recoñeceríase ao persoal oficial da EDAR de Lugo que á sinatura do convenio percibe o dito complemento, o importe do último percibido como condición ad personam.
O complemento que o traballador percibirá por estar adscrito a esta función será no ano 2002 e 2003 de 20,04 euros mes.
e) Complemento de dispoñibilidade/gardas.
Ante as especiais características do servizo público que se presta, o persoal de explotación de redes de auga e saneamento, verase obrigado a realizar os seus servizos en situación de garda e/ou retén.
Os traballadores en situación de garda deberán, por tanto, estar localizables e dispoñibles en todo momento, para isto disporase dun medio adecuado facilitado pola empresa para ser localizado e atender os servizo/s, debendo acudir a resolver o aviso nun espazo de tempo non superior a trinta minutos desde que o recibe, salvo imposibilidade manifesta e allea ao traballador.
A garda consiste en reparar todas as avarías da rede de auga e de saneamento que se orixinen durante o seu período, ben como visitar os depósitos e estacións de bombeo, verificando niveis e funcionamento dos sistemas instalados, comezando esta situación á finalización da xornada ordinaria e até o comezo da seguinte, cunha rotación semanal, é dicir desde as 18.00 horas dun luns, até as 8.30 horas do seguinte luns.
Os traballadores en situación de garda percibirán por cada semana efectiva na dita situación, incluíndo no citado importe todas as horas de traballo que deban realizar fóra da súa xornada de traballo ordinaria, o seguinte complemento salarial, ano 2003: 100 euros brutos semana, ano 2004: 113 euros brutos semana, e a partir do ano 2005 o aludido complemento incrementarase coa mesma porcentaxe que o salario base.
Artigo 31º.-Valor das horas extraordinarias.
A hora extraordinaria terá o mesmo valor económico para todas as categorías, compensándose a razón de:
-Ano 2002 e 2003: 8 euros hora extraordinaria.
-Para o ano 2004: o importe da hora extraordinaria será de 9,30 euros.
-A partir de 2005: o valor da hora extraordinaria incrementarase coa mesma porcentaxe que o salario base.
Artigo 32º.-Importe das axudas de custo.
O traballador que por necesidades da empresa, se desprace fóra da localidade onde estea o seu centro de traballo percibirá por axudas de custo:
-Axuda de custo por xantar ou cea: 10 euros.
-Axuda de custo por habitación e almorzo: 39 euros.
A súa percepción entenderase no caso de non poder comer, cear ou durmir á hora acostumada, no seu domicilio particular. As cantidades que se perciban por axuda de custo son independentes da obriga da empresa de facilitar os medios de transporte ou satisfacer o importe destes.
Sen prexuízo do anterior, a empresa poderá satisfacer os gastos de axudas de custo directamente en establecementos debidamente autorizados, caso en que non se aboarán as citadas axudas de custo.
Artigo 33º.-Quilometraxe.
Se o traballador utilizase o seu propio vehículo para desprazarse por encargo da empresa, aboaráselle o estipulado en cada momento por quilómetro percorrido, sendo a cantidade mínima a de 0,20 euros/km.
Capítulo VI
Réxime asistencial
Artigo 34º.-Mellora de prestación por incapacidade transitoria.
Ao traballador que se encontre na situación de incapacidade temporal por accidente de traballo, a empresa complementaralle a diferenza existente entre o percibido pola Seguridade Social por esta causa, e o total das retribucións básicas fixas mensuais (salario base, antigüidade, antigüidade consolidada, complemento persoal e toxicidade/penosidade/perigosidade). Así mesmo, aplicarase o mesmo criterio para os casos que requiran hospitalización.
En caso de enfermidade común ou accidente non laboral, a empresa complementará a diferenza entre o percibido pola Seguridade Social e o total das retribucións básicas fixas mensuais (salario base, antigüidade, antigüidade consolidada, complemento persoal e toxicidade/penosidade/perigosidade), nas seguintes porcentaxes:
-Os dez primeiros días o 100 por 100.
-Desde o undécimo día até o trixésimo o 80 por 100.
-A partir do trixésimo primeiro día o 90 por 100.
Estas porcentaxes non serán de aplicación para os supostos de hospitalización, aboándose desde o primeiro día o 100 por cento das retribucións básicas fixas mensuais.
No suposto de se suscitaren dúbidas sobre un posible abuso da situación de incapacidade temporal por parte dalgún traballador, a empresa, despois de o comunicar á representación dos traballadores legalmente constituída nela, poderá aboar ao traballador afectado o estipulado na lexislación vixente.
Artigo 35º.-Seguro de accidentes.
A empresa concertará ao seu cargo e para todos os traballadores afectados por este convenio un seguro colectivo por accidentes de traballo por 33.055,67 euros para cada unha das seguintes continxencias:
-Falecemento.
-Invalidez permanente total (para profesión habitual).
-Invalidez permanente absoluta.
-Grande invalidez.
A cobertura pactada vincúlase á permanencia do asegurado na empresa. O cesamento na mesma, por calquera motivo, dará orixe á baixa do traballador na póliza deste seguro, sen que, por tanto, o empregado conserve dereito ningún a percibir o importe do capital no seu día garantido.
Capítulo VII
Réxime disciplinario
Artigo 36º.-Réxime de faltas e sancións.
Os traballadores poderán ser sancionados pola dirección da empresa de acordo coa graduación das faltas e sancións que se establecen nos artigos seguintes.
Artigo 37º.-Clasificación das faltas.
Toda falta cometida por un traballador clasificarase, atendendo á súa importancia, transcendencia e intención, en leve, grave ou moi grave, de conformidade co que se dispón a seguir:
I. Son faltas leves.
1. Dunha a tres faltas de puntualidade na asistencia ao traballo sen a debida xustificación, cometidas durante o período dun mes.
2. Non cursar en tempo oportuno a baixa correspondente cando se falte ao traballo por motivos xustificados, a non ser que se probe a imposibilidade de telo efectuado.
3. Pequenos descoidos na conservación do material.
4. Falta de aseo e limpeza persoal.
5. Non comunicar á empresa os cambios de residencia ou domicilio.
6. As discusións sobre asuntos alleos ao traballo, dentro das dependencias da empresa ou durante actos de servizo. Se tales discusións producisen escándalo notorio, poderán ser consideradas como falta grave ou moi grave.
7. Non comunicar as situacións persoais que poidan afectar ás obrigacións fiscais ou de seguranza social da empresa cos seus traballadores.
8. O abandono do servizo sen causa xustificada, aínda que sexa por breve tempo.
9. Non atender ao público ou ao usuario dos servizos que prestamos coa dilixencia ou corrección debidas.
II. Son faltas graves.
1. Máis de tres faltas non xustificadas de puntualidade na asistencia ao traballo cometidas durante un período de trinta días.
2. Non comunicar coa puntualidade debida as actividades do traballador que poidan afectar á cotización á Seguridade Social. A falta maliciosa nos datos considerarase como falta moi grave.
3. Entregarse a xogos ou distraccións, de calquera tipo que sexan, estando de servizo.
4. A mera desobediencia aos seus superiores en calquera materia do servizo. Se implicase quebranto da disciplina ou dela derivase prexuízo para a empresa, poderá ser considerada moi grave.
5. Simular a presencia doutro traballador, fichando ou asinando por el.
6. A neglixencia ou desidia no traballo que afecte a boa marcha do traballo.
7. A imprudencia en acto do servizo; se implicase risco de accidente para o mesmo, para terceiros ou perigo de avaría ou danos para as instalacións ou equipamentos, poderá ser considerada como moi grave.
8. Realizar sen o oportuno permiso xestións particulares durante a xornada, ben como empregar para usos propios ferramentas, equipamentos ou instalacións da empresa, mesmo cando isto ocorra fóra da xornada de traballo.
9. A embriaguez ou toxicomanía, evidenciada fóra de actos de servizo, vestindo o uniforme da empresa.
10. A falta de asistencia ao traballo de até dous días ao mes.
11. Se como consecuencia de calquera falta de puntualidade ou da causa prevista no parágrafo oitavo do número I, se causase prexuízo á empresa ou fose causa de accidente, esta falta pode ser considerada como as faltas leves.
12. A inobservancia das leis, regras ou o incumprimento das normas en materia de prevención de riscos laborais, cando supoñan risco para o traballador, os seus compañeiros ou terceiros, así como non usar ou usar inadecuadamente os medios de seguranza facilitados pola empresa. En caso de que o risco fose grave ou se producise algún prexuízo, considerarase como moi grave.
13. Se existe reiteración na comisión da causa prevista no parágrafo noveno do número I.
14. A ocultación de calquera feito que o traballador tivese presenciado que cause de maneira apreciable prexuízo grave de calquera índole á súa empresa, aos seus compañeiros de traballo ou a terceiros.
15. Se a causa prevista no punto sexto do número I producise escándalo notorio.
16. A reincidencia en falta leve, excluída a de puntualidade, aínda que sexa de distinta natureza, dentro dun trimestre e tendo mediado polo menos amoestación escrita.
III. Considéranse como faltas moi graves.
1. Máis de dez faltas non xustificadas de puntualidade cometidas nun período de seis meses, ou vinte durante un ano.
2. A falta inxustificada de asistencia ao traballo de máis de dous días ao mes.
3. A fraude, deslealdade ou abuso de confianza, e o furto ou roubo, tanto á empresa como aos compañeiros de traballos ou a terceiros, dentro das dependencias da empresa ou durante actos de servizo en calquera lugar.
4. Facer desaparecer, inutilizar, estragar ou causar desperfectos en materias primas, útiles, ferramentas, maquinaria, aparellos, instalacións, edificios, utensilios e documentos da empresa ou de terceiros relacionados con ela.
5. A continuada e habitual falta de aseo e limpeza de tal índole que produza queixas xustificadas dos seus compañeiros de traballo, ou usuarios/clientes.
6. Violar o segredo da correspondencia ou documentos reservados da empresa.
7. Revelar a elementos alleos á empresa datos de reserva obrigada.
8. Realizar traballos particulares durante a xornada.
9. Os malos tratamentos de palabra ou obra ou a falta grave de respecto e consideración aos usuarios, xefes ou calquera empregado da empresa, así como aos familiares de todos eles, durante a xornada de traballo ou nas dependencias da empresa.
10. Causar accidente grave por neglixencia ou imprudencia inescusable.
11. Abandonar o traballo en posto de responsabilidade ou en situación que cause grave prexuízo á empresa ou aos seus clientes/usuarios.
12. A diminución voluntaria e continuada no rendemento normal ou pactado do traballador.
13. Orixinar rifas e pendencias cos compañeiros de traballo ou clientes/usuarios.
14. A simulación de enfermidade ou accidente.
15. Prestar os seus servizos habitualmente sufrindo os efectos ou consecuencias de calquera tipo de embriaguez ou toxicomanía.
16. Acoso sexual.
17. As derivadas do previsto no punto sexto do número I e na segunda, cuarta e sétima e décimo cuarta do número II.
18. Se, como consecuencia da causa prevista no punto décimo do número II, se causase prexuízo á empresa ou fose causa de accidente, a citada poderá ser considerada como moi grave.
19. A reincidencia en falta grave aínda que sexa de distinta natureza, sempre que se cometa dentro dun semestre.
Artigo 38º.-Réxime de sancións e procedemento sancionador.
Corresponde á empresa a facultade de impor sancións nos termos do estipulado neste convenio.
Todas as sancións que non consistan en amoestación verbal requirirán comunicación escrita motivada ao traballador.
Nos casos de sanción por falta moi grave, a empresa comunicará a sanción por escrito ao traballador cun prazo de aviso previo de dous días hábiles para que produza efectos, entregando unha copia dela ao representante do seu centro de traballo. O traballador disporá dun permiso retribuído dos citados dous días hábiles para alegar por escrito ante a empresa o que na súa defensa coidar oportuno. Se a empresa non modificase por escrito a súa decisión, esta entenderase efectiva transcorrido o citado prazo de dous días hábiles.
A empresa dará conta á representación dos traballadores de toda sanción que impoña.
Artigo 39º.-Graduación das sancións.
As sancións que a empresa poderá impor segundo a gravidade e circunstancias das faltas cometidas serán as seguintes:
Por falta leve: amoestación verbal, amoestación por escrito ou suspensión de emprego e soldo até dous días.
Por falta grave: suspensión de emprego e soldo de tres a quince días.
Por falta moi grave: suspensión de emprego e soldo de dezaseis a sesenta días ou despedimento.
Artigo 40º.-Prescrición.
A facultade da empresa para sancionar prescribirá para as faltas leves aos dez días, para as faltas graves aos vinte días, e para as faltas moi graves aos sesenta días, a partir da data en que aquela tivo coñecemento da súa comisión e, en calquera caso, aos seis meses de terse cometido.
Artigo 41º.-Acumulación de faltas.
Para os efectos de reincidencia, non se terán en conta e eliminaranse do expediente aquelas faltas que se cometesen con anterioridade, de acordo cos seguintes prazos, contados desde a comunicación da última falta:
Faltas leves: tres meses.
Faltas graves: seis meses.
Faltas moi graves: un ano.
Capítulo VIII
Garantías sindicais
Artigo 42º.-Funcións e garantías dos representantes dos traballadores.
Norma xeral: no que concirne ás funcións e garantías dos representantes legalmente constituídos na empresa, aplicarase o disposto no Estatuto dos traballadores e na Lei orgánica de liberdade sindical.
Artigo 43º.-Cota sindical.
A requirimento dos traballadores afiliados a unha central sindical, a empresa descontará na nómina mensual dos traballadores a contía da cota sindical correspondente.
O traballador interesado na realización de tal operación remitirá á dirección da empresa un escrito en que se expresará con clareza a orde de desconto, a central sindical a que pertence e a contía da cota.
Os importes retidos entregaranse ao traballador da empresa que designe a central sindical correspondente.
As empresas efectuarán as anteditas detraccións salvo indicación en contrario por parte do traballador.
Artigo 44º.-Crédito horas sindicais.
Os delegados de persoal ou comités de empresa terán un crédito de horas sindicais retribuídas de 15 horas ao mes durante o ano, cuxo cómputo se fará anualmente podendo os delegados utilizar un número maior das establecidas mensualmente, sempre que non prexudique ou repercuta no servizo.
Capítulo IX
Seguranza, hixiene e saúde laboral
Artigo 45º.-Principio xeral.
Os asinantes deste convenio manifestan a súa vontade de cumprir e facer cumprir a vixente normativa de prevención de riscos laborais regulada pola Lei 31/1995, do 8 de novembro, e a súa normativa complementaria e de desenvolvemento.
Capítulo X
Disposicións varias
Artigo 46º.-Roupa de traballo.
A empresa facilitará a roupa de traballo necesaria a todos os traballadores que, polas características do traballo que vaian desenvolver, así o requiran.
Esta roupa será renovada segundo o uso e a deterioración.
Disposición derrogatoria
Este convenio colectivo derroga, expresa e indefinidamente, na súa totalidade, e deixándoos sen efecto, todos e cada un dos convenios colectivos, calquera que for o seu ámbito, acordos ou pactos
escritos ou verbais, que estivesen ou puidesen estar en vigor, sendo o único convenio colectivo de aplicación no centro de traballo da empresa sinalada no ámbito de aplicación.
Disposición derradeira
Os atrasos derivados do incremento salarial pactado neste convenio pagaranse nun prazo máximo de dous meses a partir da súa sinatura.
Táboa salarial captación, elevación, condución, tratamento, depuración e distribución de auga
Ano 2002. Lugo
Grupo
profesional
Salario
base
Toxicid.
penosid.
perigosid.
Compl.
transport.
Total
mes
Vacac.
Paga extra
verano/
Nadal
Total
ano
Primeiro
Peón
667,92
133,58
40,07
841,57
667,92
1.335,84
11.261,07
Segundo
Oficial de 1ª
734,71
146,94
40,07
921,72
734,71
1.469,42
12.343,05
Oficial de 2ª
714,67
142,93
40,07
897,67
714,67
1.429,33
12.018,39
Oficial de 3ª
694,64
138,93
40,07
873,64
694,64
1.389,27
11.693,90
Terceiro
Encargado
de planta
834,89
166,98
40,07
1.041,94
834,89
1.669,78
13.966,02
Cuarto
Técnico de
laboratorio
868,30
173,66
40,07
1.082,03
868,30
1.736,59
14.507,18
Quinto
Xefe de planta
935,08
187,02
40,07
1.162,17
935,08
1.870,17
15.589,16
Táboa salarial captación, elevación, condución, tratamento, depuración e distribución de auga
Ano 2003. Lugo
Grupo profesional
Salario base
Total ano
Primeiro
Peón
770
10.780
Segundo
Oficial de 1ª
850
11.900
Oficial de 2ª
825
11.550
Oficial de 3ª
810
11.340
Oficial 1ª administrativo
840
11.760
Oficial 2ª administrativo
820
11.480
Auxiliar administrativo
815
11.410
Lector
815
11.410
Terceiro
Capataz
920
12.880
Encargado de planta
950
13.300
Cuarto
Xefe de servizo/laboratorio/titulado medio
1.025
14.350
Quinto
Titulado superior
1.050
14.700
Táboa salarial captación, elevación, condución, tratamento, depuración e distribución de auga
Ano 2004. Lugo
Grupo profesional
Salario base
Total ano
Primeiro
Peón
806,18
11.286,45
Segundo
Oficial de 1ª
888,38
12.437,25
Oficial de 2ª
862,69
12.077,63
Oficial de 3ª
847,28
11.861,85
Oficial 1ª administrativo
878,10
12.293,40
Oficial 2ª administrativo
857,55
12.005,70
Auxiliar administrativo
852,41
11.933,78
Lector
852,41
11.933,78
Terceiro
Capataz
960,30
13.444,20
Encargado de planta
991,13
13.875,75
Cuarto
Xefe de servizo/x. de laboratorio/titulado medio
1.053,19
14.744,63
Quinto
Titulado superior
1.078,88
15.104,25